Kat se knievervanging eerste in SADrs. Bester en Kitshoff tydens Teofillien se gedeeltelike knievervanging. (Foto: UP Fakulteit Veeartsenykunde/Facebook) Spesialisveeartse van die Universiteit van Pretoria (UP) se fakulteit veeartsenykunde het Suid-Afrika se eerste gedeeltelike knievervanging op ŉ kat gedoen. Dié vervanging het voorkom dat die kat se regterbeen geamputeer word. Drs. Elge Bester en Adriaan Kitshoff het die prosedure by die Onderstepoort Veterinêre Akademiese Hospitaal (OVAH) gedoen waar hulle ŉ kunsmatige groef vir die kat se knieskyf gebruik het. Hul pasiënt is ŉ korthaarkat wat Teofillien– ŉ middel wat gebruik word om simptome van asma te verlig – gedoop is. Sy is as jong katjie in ŉ parkeerterrein gered, maar het ses maande later uit ŉ tweede verdiepinggebouvenster geval. “Dit het gelei tot ŉ baie ernstige en ingewikkelde fraktuur in haar femur en kniegewrig. Die kanse was goed dat die fraktuur nie ten volle sou herstel nie en dat sy dan met drie bene moes klaarkom. Dit sou die lewenskwaliteit van Teofillien beïnvloed het, aangesien katte hul agterpote gebruik om hulself te dryf wanneer hulle spring,” het Kitshoff gesê. Volgens Bester was die eienaars van Teofillien bereid om enige iets te doen om haar weer op al vier bene te kry. “Hulle wou haar bowenal die kans gee om ŉ normale, aktiewe kat te wees wat saam met haar ouer broer, Felix, die wêreld kan verken.” Oor ŉ tydperk van drie maande het Teofillien verskeie operasies ondergaan om haar femur en kniegewrig te probeer rekonstrueer. “Nadat haar femurbeen met behulp van penne genees het, het Teofillien se patella uit die groef van die kniegewrig beweeg.” Die daaropvolgende operasie was onsuksesvol en Teofillien het steeds pyn ervaar wanneer sy geloop het. Die twee chirurge het tot die gevolgtrekking gekom dat ŉ ingewikkelde patella-groefvervanging gedoen moet word. ŉ Kunsmatige groef wat uit poliëtileen gemaak is, is spesifiek vir Teofillien ontwikkel. Poliëtileen is plastiek van mediese gehalte wat gebruik word vir die vervaardiging van gewrigsvervangingskomponente vir mense. Die veeartse sê die vervaardiging van die kunsmatige groef was uitdagend, maar nietemin was die prosedure suksesvol en kon Teofillien verlede week haar knie buig sonder enige pyn of knieskyfverskuiwings. Volgens Bester en Kitshoff herstel Teofillien goed by die huis. “Hopelik kan ons in die toekoms katte met soortgelyke toestande help om ŉ beter kwaliteit lewe te hê.”